د پاکستان خارجه وزیرې برسلز کې د نیټو چارواکو سره خبرې اترې کړې 
آندریس فاگ راسموسن خپل ټویټس کې وايي میرمن کهر د نیټو کاونسل غړو سره هم لیدلې دي. راسموسن وايي د نیټو او پاکستان تعلقات د افغانستان د ثبات نه پرته هم وجود لري او نیټو تیاره ده چې د اوږدې مودې پورې پاکستان سره د تعلقاتو پراخولو د پاره مزاکرات پیل کړي
د پاکستان خارجه وزیرې حنا رباني کهر د بیلجیئم سرښار برسلز کې د نیټو مرکې د نیټو مشر آندریس فاگ راسموسن او نورو لوړ رتبه چارواکو سره لیده کاته کړې دي. د میرمن کهر او د نیټو مشر او نورو چارواکو د خبرو اترو په حقله نیټو یو رسمي بیان کې ویلي د نیټو مشرانو د پاکستان اود نیټو د مشترکه دلچسپۍ او افغانستان کې د ثبات په موضوعاتو خبرې اترې کړې دي. د حنا رباني کهر سره په لیده کاته کې د نیټو د بیان ترمخه آندریس فاگ راسموسن ویلي ترهگرۍ ته ماتی ورکولو د پاره نیټو او پاکستان باید خپله همکاري جاري ووساتي. آندریس فاگ راسموسن د میرمن کهر سره د خپلو خبرو په حقله ټویټس هم کړې دي چې پکې هغه ویلي د ترهگرۍ خلاف جنگ کې پاکستان لوې قربانۍ ورکړې دي او ترهگرۍ ته ماتی ورکولو د پاره پاکستان او نیټو باید متحد پاتې شي. آندریس فاگ راسموسن د پاکستان شکریه ادا کړه چې افغانستان کې میشته نیټو ځواکونو د پاره يي د رسد لار بیا پرانستې ده. آندریس فاگ راسموسن خپل ټویټس کې وايي میرمن کهر د نیټو کاونسل غړو سره هم لیدلې دي. راسموسن وايي د نیټو او پاکستان تعلقات د افغانستان د ثبات نه پرته هم وجود لري او نیټو تیاره ده چې د اوږدې مودې پورې پاکستان سره د تعلقاتو پراخولو د پاره مزاکرات پیل کړي. د نیټو بیان وايي میرمن کهر سره خبرو کې آندریس فاگ راسموسن ویلي د افغانستان او پاکستان په سیمه کې امن د نیټو او په پراخه کچه د نړي والې ټولنې په گټه دی چې پاکستان په خصوصي کردار ادا کولی شي. د پاکستان د طرفه په سمدستي توگه څه معلومات نه دي شائع شوې چې د پاکستان خارجه وزیرې د نیټو مشرانو سره خبرو اترو کې څه ویلي دي. برسلز ته د حنا رباني کهر د سفر په حقله د پاکستان خارجه دفتر ویلي د پوځ مشر جنرل اشفاق پرویز کیاني او د پاکستان خارجه سیکریټري جلیل عباس جیلاني به هم د میرمن کهر سره وي او د نیټو چارواکو سره به خبرې اترې کوي. د فتر خارجه بیان وايي برسلز کې به حنا رباني کهر د امریکې خارجه وزیرې هیلري کلنټن سره هم سیمه کې د امن او ثبات او د امریکې او پاکستان په دواړخیزه تعلقاتو خبرې اترې کوي.